Fa motho a nna motlholagadi kgotsa moswagadi ga se gore o boela mo boemong jwa go se nne mo lenyalong. Morago ga dingwaga di le dintsi monna le mosadi ba nyalane, gantsi monna o itse kafa a ka gomotsang mosadi wa gagwe ka gone le go mo kgothatsa fa a ngomogile pelo kgotsa a tlaletswe. Fa monna a sa tlhole a le gone, mosadi ga a tlhole a na le ope yo o ka mmontshang lorato le go mo gomotsa. Ka tsela e e tshwanang, fa nako e ntse e ya mosadi o ithuta kafa a ka dirang gore monna wa gagwe a nne a sireletsegile e bile a itumetse ka gone. Tsela e e bonolo e a mo amang ka yone, mafoko a gagwe a a monate le kafa a kgatlhegelang dilo tse a di ratang ka gone, ga di ka ke tsa bapisiwa le sepe. Fa a tlhokafala a ka nna a ikutlwa e kete botshelo jwa gagwe ga bo na bokao. Ka jalo, bangwe ba ba hutsafaletseng balekane ba bone ba a tlhobaela e bile ba a boifa fa ba akanya ka isagwe. Ke molaomotheo ofe wa Baebele o o ka ba thusang gore ba nne le kagiso le tshireletsego?